ข้อบังคับมหาวิทยาลัยสงขลานครินทร์ ว่าด้วยการใช้ครุยวิทยฐานะ เข็มวิทยฐานะ และครุยประจำตำแหน่ง พ.ศ. 2560
ข้อบังคับมหาวิทยาลัยสงขลานครินทร์
ข้อบังคับมหาวิทยาลัยสงขลานครินทร์
ว่าด้วยการใช้ครุยวิทยฐานะ
เข็มวิทยฐานะ และครุยประจำตำแหน่ง
พ.ศ. ๒๕๖๐
 

โดยที่เป็นการสมควรให้มีข้อบังคับมหาวิทยาลัยสงขลานครินทร์
ว่าด้วยการใช้ครุยวิทยฐานะ เข็มวิทยฐานะ
และครุยประจำตำแหน่งในมหาวิทยาลัยสงขลานครินทร์

อาศัยอำนาจตามความในมาตรา ๒๓ (๒) และมาตรา ๗๓
แห่งพระราชบัญญัติมหาวิทยาลัยสงขลานครินทร์ พ.ศ. ๒๕๕๙
และโดยมติสภามหาวิทยาลัยสงขลานครินทร์ ในคราวประชุม ครั้งที่ ๖/๒๕๖๐ เมื่อวันที่
๑๗ มิถุนายน ๒๕๖๐ จึงให้ออกข้อบังคับไว้ดังนี้

ข้อ ๑ ข้อบังคับนี้เรียกว่า ข้อบังคับมหาวิทยาลัยสงขลานครินทร์ ว่าด้วยการใช้ครุยวิทยฐานะ เข็มวิทยฐานะ
และครุยประจำตำแหน่ง พ.ศ. ๒๕๖๐

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ผู้ที่สำเร็จการศึกษาระดับปริญญา
และผู้ที่ได้ปริญญากิตติมศักดิ์จากมหาวิทยาลัยมีสิทธิใช้ครุยวิทยฐานะและประดับเข็มวิทยฐานะ

ข้อ ๔ ผู้มีสิทธิใช้ครุยวิทยฐานะให้ใช้ได้ในงานพิธีที่มหาวิทยาลัยกำหนด
หรืองานพิธีอื่นใดที่กำหนดการให้สวมครุยวิทยฐานะ

ข้อ ๕ ผู้มีสิทธิประดับเข็มวิทยฐานะให้ใช้ในโอกาสดังนี้
๕.๑ งานพิธีการ
ก. กรณีแต่งเครื่องแบบนักศึกษาในงานพิธีการให้ประดับเข็มวิทยฐานะที่กระเป๋าอกเสื้อหรือกึ่งกลางอกเสื้อด้านซ้าย
ข. กรณีแต่งเครื่องแบบข้าราชการ พนักงานของรัฐ
ให้ประดับเข็มวิทยฐานะที่กระเป๋าอกเสื้อหรือกึ่งกลางอกเสื้อด้านขวา
ค. กรณีมิได้แต่งกายแบบ ๕.๑ (ก) และ ๕.๑ (ข) และแต่งกายสุภาพให้ประดับเข็มวิทยฐานะที่กระเป๋าอกเสื้อหรือกึ่งกลางอกเสื้อด้านซ้าย
๕.๒ งานอื่น ๆ ซึ่งมิใช่งานพิธีการ
ผู้ที่จะประดับเข็มวิทยฐานะต้องแต่งกายสุภาพให้ประดับเข็มวิทยฐานะที่กึ่งกลางอกเสื้อด้านซ้าย

ข้อ ๖ ผู้มีสิทธิใช้ครุยประจำตำแหน่งให้ใช้ในโอกาสอันสมควรในระหว่างดำรงตำแหน่ง

ข้อ ๗ กรณีผู้มีสิทธิประดับเข็มวิทยฐานะ
ประพฤติชั่วทำให้เป็นที่เสื่อมเสียเกียรติศักดิ์ของมหาวิทยาลัย
มหาวิทยาลัยมีอำนาจห้ามผู้นั้นประดับเข็มวิทยฐานะได้

ข้อ ๘ ให้อธิการบดีเป็นผู้รักษาการตามข้อบังคับนี้
และให้มีอำนาจออกประกาศกำหนดหลักเกณฑ์หรือวิธีการเพื่อปฏิบัติตามข้อบังคับนี้
ในกรณีที่มีปัญหาหรือข้อสงสัยเกี่ยวกับการปฏิบัติตามข้อบังคับนี้ ให้อธิการบดีมีอำนาจวินิจฉัยและถือเป็นที่สุด


ประกาศ
ณ วันที่ ๒๗ มิถุนายน พ.ศ. ๒๕๖๐
ศาสตราจารย์จรัส
สุวรรณเวลา
นายกสภามหาวิทยาลัยสงขลานครินทร์







พรวิภา/อัญชลี/จัดทำ
๗ กันยายน ๒๕๖๐

ปริญสินีย์/ตรวจ
๓๐ ตุลาคม ๒๕๖๐







[๑] ราชกิจจานุเบกษา
เล่ม ๑๓๔/ตอนพิเศษ ๒๑๙ ง/หน้า ๒๔/๕ กันยายน ๒๕๖๐